
A RoboLOGO projekt szoftvere különböző platformokon

A mi munkánk egy nagyobb, RoboLOGO nevű projekt része. A mi részünk az Integrált Fejlesztői Környezet, röviden az IDE elkészítése, az a program, ahová a LOGO kódot írhatjuk, szerkeszthetjük, végrehathatjuk a szimulátoron és a roboton, stb. A dokumentációban szó van az egyes funkciók implementálásáról, bemutatjuk, hogyan működnek, és ismertetjük az implementáció mögötti technikákat. Ezen kívül szó van a jövőbeli lehetőségekről, tervekről, a lehetséges újításokról.
Szoftverünk .NET 4.5 alatt, Visual Studio 2012-ben épült, amely nagyszerű lehetőségeket biztosít az egyszerűbb fejlesztésre. A RoboLOGO Editorhoz WPF technológiát használtunk, mely biztosítja a kinézet és a kód szétválasztásának lehetőségét.
Szükségünk volt valamiféle adatbázis kezelő rendszerre, hogy tárolhassuk a LOGO kódot, a változókat, metódusokat, stb. Az elvárásaink voltak az egyszerű kezelhetőség és a fájl alapú megoldás, így az SQLite-ra esett a választás.
Jelenleg a programunknak .NET 4.5-ös keretrendszerre van szüksége a futáshoz, így csak Windows operációs rendszereken fut. Ezen kívül van egy egyszerű Android eszközökön futó szerkesztőnk és robot kontrollerünk.
A jelenlegi állapotában a szoftver tartalmaz egy egyszerű projektlétrehozó funkciót, mely az SQLite adatbázis osztályán keresztül kommunikál, beépítettük a fő szerkesztő funkciókat, egy kódszerkesztő komponenst, egy szimulátort, mely végrehajtja és teszteli a megírt kódot, mutatva az eredményét mielőtt a robot megkapná azt. Tartalmaz még egy bluetooth vezérlőt a robottal való kapcsolattartáshoz és kommunikációhoz, és egy végrehajtás vezérlőt, mely a kód végrehajtását vezérli a szimulátoron és a roboton.
Mivel szoftverünk támogatja a többnyelvűséget, kifejtjük, hogy ez miért szükséges, és hogyan használjuk a Resource Dictionary komponenst ennek a funkciónak a megvalósításához. A komponens hasznosságából kifolyólag ismertetjük magát a komponenst is, mivel nem csak a többnyelvűségben, de a szintaxis kiemelésben is nagy szerepe van.
Az eddigi LOGO szerkesztők nem tartalmaztak a szintaxis kiemelést, ezért mi implementáltuk, az egyszerűbb kódolás érdekében. A funkció univerzális és beállítható bármilyen programozási nyelvre. Tulajdonképpen ez a programozási nyelv kulcsszavait emeli ki.
Szükséges volt megteremteni a kommunikációt az editor és a robot között. A kapcsolatnak könnyen kezelhetőnek kell lennie, vezeték nélkülinek és relatív gyorsnak. A rádiófrekvenciás Bluetooth technológiát használtuk ennek a funkciónak a megvalósítására.



